REGULAMENTUL (CE) NR. 228/2008 AL COMISIEI
din 13 martie 2008
de modificare a Regulamentului (CE) nr. 595/2004 în ceea ce privește intensitatea controalelor livrărilor și vânzărilor directe de lapte
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1788/2003 al Consiliului din 29 septembrie 2003 de stabilire a unei prelevări în sectorul laptelui și al produselor lactate (1), în special articolul 24,
întrucât:
(1)
Articolul 22 alineatul (1) din Regulamentul (CE) nr. 595/2004 al Comisiei (2), care stabilește normele de aplicare a Regulamentului (CE) nr. 1788/2003, prevede intensitatea minimă a controalelor care trebuie efectuate pentru livrările și vânzările directe. Aceste controale trebuie să fie incluse în programul general de control întocmit pe baza analizei riscurilor.
(2)
Bulgaria și România aplică sistemul de prelevări pentru prima dată în perioada de douăsprezece luni 2007/2008. Pentru a înlesni aplicarea noului sistem, acestor state membre ar trebui să li se permită reducerea intensității controalelor pentru livrări pe o perioadă de tranziție de un an.
(3)
Experiența arată că în statele membre numărul producătorilor care dețin una sau două vaci este încă semnificativ, în special în sectorul vânzărilor directe. Menținerea aceleiași intensități a controalelor în cazul acestor producători presupune o sarcină administrativă disproporționată și ar putea devia controalele de la activitățile cu un risc mai ridicat. În consecință, s-ar impune reducerea intensității controalelor în cazul micilor vânzători direcți care produc cantități sub 5 000 kg echivalent lapte.
(4)
Pentru a le permite statelor membre să beneficieze de o situație mai puțin împovărătoare ca urmare a adaptării intensității controalelor și luând în considerare faptul că, în conformitate cu articolul 19 alineatul (2) din Regulamentul (CE) nr. 595/2004, controalele trebuie efectuate în parte în timpul perioadei de douăsprezece luni în cauză și în parte după această perioadă de douăsprezece luni, este necesar să se aplice intensitatea adaptată a controalelor în perioada de douăsprezece luni 2007/2008, adică în perioada care începe la 1 aprilie 2007 și se încheie la 30 martie 2008.
(5)
Prin urmare, Regulamentul (CE) nr. 595/2004 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului de gestionare a laptelui și a produselor lactate,
ADOPTĂ PREZENTUL REGULAMENT:
Articolul 1
Articolul 22 din Regulamentul (CE) nr. 595/2004 se modifică după cum urmează:
1.
La alineatul (1), litera (a) se înlocuiește cu următorul text:
„(a)
2 % din producători pentru perioada de douăsprezece luni 2007/2008 și pentru următoarele perioade de douăsprezece luni, cu excepția Bulgariei și a României, unde sunt controlați cel puțin 1 % din producători în perioada de douăsprezece luni 2007/2008;”.
2.
Alineatul (2) se înlocuiește cu următorul text:
„(2) Controalele prevăzute la articolul 21 alineatul (2) trebuie să includă cel puțin:
(a)
5 % din producători; sau
(b)
următoarele două categorii:
(i)
1 % din producătorii a căror cantitate individuală de referință pentru vânzările directe este mai mică de 5 000 kg și ale căror vânzări directe declarate pentru perioada de douăsprezece luni în cauză sunt de sub 5 000 kg de lapte sau echivalent lapte;
(ii)
5 % din producătorii care nu îndeplinesc condițiile prevăzute la punctul (i).”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 aprilie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 martie 2008.